#### E L Ő T E R J E S Z T É S

### Szombathely Megyei Jogú Város

### Bűnmegelőzési, Közbiztonsági és Közrendvédelmi Bizottságának

### 2025. május 26-i ülésére

**valamint**

### Szombathely Megyei Jogú Város Közgyűlésének

### Városstratégiai, Idegenforgalmi és Sport Bizottságának

### 2025. május 27-i ülésére

*Javaslat Szombathely város területén forgalmi rend változtatással kapcsolatos döntések meghozatalára*

1. **Somogyi Béla utca 7. szám előtti mozgáskorlátozott várakozóhely kijelölése**

Önkormányzatunkhoz érkezett lakossági bejelentések alapján azzal a kéréssel fordulok a Tisztelt Bizottsághoz, hogy a Somogyi Béla utca 7. számú ingatlan előtt mozgáskorlátozott parkolóhely kerüljön kialakításra.

A Somogyi Béla utca kétirányú forgalmat bonyolít le, melynek burkolatszélessége 5,8 méter. Az utca paraméterei nem teszik lehetővé a mozgáskorlátozott, akadálymentes parkoló kijelölését, mivel egy forgalmi sáv szélességének legalább 2,5 méter szélesnek kell lennie, párhuzamos parkolás esetén további minimum 2,3 méter szélességű sáv szükséges, így összesen 7,3 méter széles útburkolatra lenne szükség. A mozgáskorlátozott személy parkolásának biztosítása érdekében közúti jelzőtáblákkal kerülne szabályozásra a várakozás rendje. Javaslom az ingatlan előtt várakozási korlátozás bevezetését 10 méter távolságot jelölő kiegészítő táblával. Ezen korlátozás alatt a mozgáskorlátozott igazolvány használatával szabályosan lehet várakozni. Ezzel egyidejűleg a szemközti oldalon megállási korlátozás bevezetése szükséges szintén 10 méter távolság megjelölésével. Fentiek alapján kérem, a Tisztelt Bizottságot támogassák a várakozási és megállási korlátozás bevezetését.

1. **Liget utcai Arany-patak hídon történő sebességkorlátozás bevezetése**

A Liget utcai Arany-patak hídon átmenő forgalom keltette zaj vonatkozásában zajvédelmi szempontból részleges környezetvédelmi felülvizsgálatra kötelezte Önkormányzatunkat a Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály. A zajmérés eredményeként megállapítható, hogy a zaj határérték túllépését a meglazult fa pallók mozgása okozza. Az elvégzett forgalomszámlálás eredménye szerint a hidat nagy számban veszik igénybe olyan gépjárművek is, amelyek össztömege meghaladja a hídon megengedett legnagyobb össztömeg határt.

Amennyiben a járművek a hídon 5 km-es sebességgel haladnának át, úgy a fapallók mozgásából adódó zajterhelés a határértéken belül tud maradni. Ennek érdekében a 30-as zónán belül 5 km/h sebességkorlátozás bevezetése javasolt a hídon történő áthaladáskor.

1. **Szombathely-Olad Plató Víziközmű Társulat által „30-as Korlátozott sebességű övezet (zóna)” tábla kihelyezése**

A Szombathely-Olad Plató Víziközmű Társulat elnöke azzal a kéréssel fordult Önkormányzatunkhoz, hogy az Olad Plató érdekeltségi területének egészére kiterjedően a jelenlegi 50 km/h sebességgel történő közlekedés kerüljön korlátozásra az anomáliák elkerülése érdekében. Szuhai Viktorral, a körzet képviselőjével történt egyeztetésnek megfelelően javaslatként fogalmazódott meg a „30-as zóna” tábla kihelyezésének szükségessége. A közlekedési táblák kihelyezése a Társulat feladata a költségek terheinek viselése mellett.

A forgalmi rend változtatásra vonatkozó javaslatok az érintett körzetek képviselőivel egyeztetésre kerültek.

Kérem a Tisztelt Bizottságokat, hogy az előterjesztést megtárgyalni és a határozati javaslatokat elfogadni szíveskedjenek.

**Szombathely, 2025. május „ ”**

 /: **Horváth Soma** :/

**I.**

**HATÁROZATI JAVASLAT**

**….…./2025. (V.26.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „*Javaslat Szombathely város területén forgalmi rend változtatással kapcsolatos döntések meghozatalára*” című előterjesztést, és az alábbi javaslatot teszi a Városstratégiai, Idegenforgalmi és Sport Bizottságnak:

1. A Bizottság javasolja a Somogyi Béla utca 7. számú ingatlan előtt mozgáskorlátozott várakozóhely kijelölését, a várakozási korlátozás bevezetésével 10 méter távolságot jelölő kiegészítő táblával, valamint a szemközti oldalon megállási korlátozás bevezetését, 10 méter távolság megjelölésével.
2. A Bizottság javasolja, hogy a Liget utcai Arany-patak hídon 5 km/h sebességkorlátozás kerüljön bevezetésre.
3. A Bizottság javasolja, hogy az Olad Plató érdekeltségi területének egészére kiterjedően „30-as zóna” tábla kerüljön kihelyezésre, melynek költsége a Szombathely-Olad Plató Víziközmű Társulatot terheli.

**Felelős:** Dr. Nemény András, polgármester

Horváth Soma, alpolgármester

 Kelemen Krisztián, a Bizottság elnöke

/a végrehajtás előkészítéséért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője/

**Határidő:** VISB 2025. május 27-i ülése

**II.**

**HATÁROZATI JAVASLAT**

**….…./2025. (V.27.) VISB számú határozat**

A Városstratégiai, Idegenforgalmi és Sport Bizottság megtárgyalta a „*Javaslat Szombathely város területén forgalmi rend változtatással kapcsolatos döntések meghozatalára*” című előterjesztést, és a Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 54. § (1) bekezdés 25. pontja alapján az alábbi döntést hozza:

1. A Bizottság támogatja a Somogyi Béla utca 7. számú ingatlan előtt mozgáskorlátozott várakozóhely kijelölését, a várakozási korlátozás bevezetésével 10 méter távolságot jelölő kiegészítő táblával, valamint a szemközti oldalon megállási korlátozás bevezetését, 10 méter távolság megjelölésével.
2. A Bizottság úgy határoz, hogy a Liget utcai Arany-patak hídon 5 km/h sebességkorlátozás kerüljön bevezetésre.
3. A Bizottság úgy határoz, hogy hogy az Olad Plató érdekeltségi területének egészére kiterjedően „30-as zóna” tábla kerüljön kihelyezésre, melynek költsége a Szombathely-Olad Plató Víziközmű Társulatot terheli.
4. A Bizottság felkéri a polgármestert, hogy a fentiek végrehajtása érdekében a szükséges intézkedések megtételéről gondoskodjon.

**Felelős:** Dr. Nemény András polgármester

Horváth Soma alpolgármester

 Tóth Kálmán, a Bizottság elnöke

/a végrehajtás előkészítéséért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője/

**Határidő:** azonnal